google/wiki40b huggingface dataset:
ג'ק וג'יל (שיר)

ג'ק וג'יל (באנגלית: Jack and Jill בחלק מהגרסאות Jack and Gill) הוא שיר ילדים אנגלי פופולרי. השיר, על המנגינות והווריאציות השונות שלו, קיבל את המספר 10266 במפתח רוד לשירי עם (Roud Folk Song Index). חרף העובדה שהגרסה המוקדמת ביותר של השיר היא מהמאה ה-18, הרי שהביטוי "ג'ק וג'יל" ביחס לילד וילדה הוא קדום מאוד בתרבות האנגלית, ואף מופיע פעמיים בכתבי שייקספיר.
לשיר ישנן מספר גרסאות הכוללות מספר שונה של בתים, אולם קו העלילה זהה פחות או יותר. ילד בשם ג'ק, וילדה בשם ג'יל, אשר הם ככל הנראה אח ואחות למרות שהדבר אינו מצוין במפורש בשיר, עולים על גבעה כדי לשאוב מים מהבאר. ג'ק נופל מהגבעה ונחבל בראשו, וג'יל מתגלגלת בעקבותיו. ג'ק רץ במהירות לביתו שם אמו מטפלת בו באמצעות חומץ ונייר חום. זו הגרסה הבסיסית של השיר והמקובלת כיום, למרות שבגרסאות מסוימות ישנן בתים נוספים הממשיכים את העלילה. לדוגמה, שג'יל נכנסת בעקבות ג'ק אל הבית וצוחקת על כך, ובעקבות כך אמם מענישה אותה. יצויין כי בחיתוך העץ הראשון לשיר (משנת 1791) נראים שני ילדים ולא ילד וילדה.
השיר מתאר לכאורה אירוע סתמי ושטותי, למרות שמאוחר יותר יוחסו לו פרשנויות שונות הקושרות אותו בין היתר לאירוע מהמיתולוגיה הנורדית, לניסיון הורדת המס על נוזלים בידי צ'ארלס הראשון, מלך אנגליה אשר סוכל בידי הפרלמנט, ואף למהפכה הצרפתית (למרות שידוע כי השיר נכתב עוד לפני כן).

מלות השיר (הגרסה המקובלת)

Jack and Jill
 
Went up the hill

To fetch a pail of water

Jack fell down

And broke his crown,

And Jill came tumbling after
Up Jack got,

And home did trot

As fast as he could caper;

To old Dame Dob,
 
Who patched his nob

With vinegar and brown paper
חצי משוגע

רקע כתיבה

השיר נכתב והולחן על ידי דולב רם ופן חזות, והופק על ידי רוברטו בן-שושן. השיר הוא שיר בסגנון ה-EDM ונכתב על קשר שלא שרד, הבטחות של גברים, אחרי שהכל נגמר וכבר אין אמונה אבל עדיין יש תקווה שהכל יסתדר בסוף.

וידאו קליפ

הווידאו קליפ הנלווה שיצא לשיר צולם בוילה יוקרתית, בה קירל רוקדת עם מספר רב של רקדניות בלבד, כדי להמחיש את הפמיניזם שבו. בתחילת הקליפ ניתן לראות את קירל, כשהיא הולכת על שפת בריכת הוילה, ומסביבה ישנן נשים רבות.
נכון ל-27 במרץ 2018, מונה הצפיות של הקליפ עומד על כ-6 מיליון צפיות.
יששכר בעריש אייכנשטיין (דולינה)

ביוגרפיה

רבי בעריש נולד בזידיטשוב בשנת ה'תקצ"ה לרבי יצחק אייזיק אייכנשטיין (המהרי"א מזידיטשוב). לאחר נישואיו לבתו של רבי אברהם מסטרטין התמנה בשנת ה'תרט"ז לדיין בעיר ועם פטירת אביו בט' בסיון ה'תרל"ג נתמנה לרבה ואדמו"רה של דולינא. במהלך כהונתו נסע להרבה צדיקי דורו וכך נודע כאדמו"ר מדולינא. רבי בעריש הביא לייסוד קהל מחזיקי הדת בלמברג] והיה סמכות תורנית לקהילה ביחד עם האדמו"רים מבעלזא, ויז'ניץ ושינאווא. 
רבי בעריש נפטר בכ"ט בשבט ה'תרמ"ו כשהוא בן חמישים ואחת שנים בלבד, את מקומו מילא בנו רבי יהודה צבי הירש. לאחר פטירתו קובצו דברי תורתו בספר "ליקוטי מהר"י".
רמי בר אבא

אמרותיו

על האדם ללמוד מוסר השכל מכל דבר. למשל, מאיסור ערלה - שעל האדם לאפק ולמתן את עצמו מתאוות העולם, כמו שכשיצא הפרי מהעץ לא יחטוף אותו מיד לאכלו, כך גם לפני שמקיים מצוות עונה יבדוק שאשתו איננה נדה, והשוחט בעל חיים יפשיט את עורו לפני שאוכלו שמא ימצא טרפה. (רמי בר אבא מסר דוגמאות נוספות במסכת ביצה).
ג'אנר ארקין

קריירת מועדונים

ארקין החל את הקריירה המקצועית שלו בתחילת עונת 2004-05 עם הקבוצה הטורקית, מאניסאספור, שבזמנו שיחקה בליגה הטורקית השנייה. באותה עונה העפיל ארקין עם קבוצתו לליגה הטורקית הראשונה. בחלון ההעברות של אמצע העונה בינואר 2007, ארקין עבר לקבוצה הרוסית, צסק"א מוסקבה, בעבור סכום של כשלושה וחצי מיליון יורו. הוא זכה להיות חלק בשתי הזכיות של צסק"א בסופר קאפ הרוסי.
בסוף חודש אוגוסט 2009, גלאטסראיי השאילה את ארקין לעונה אחת ממוסקבה והייתה באפשרותה של הקבוצה הטורקית לקנות אותו בסיום העונה. תחילה ארקין שיחק בעמדת המגן השמאלי ושותף בעיקר כמחליף להקאן בלטה, אך במהלך העונה, המאמן פרנק רייקארד שיתף אותו בעמדה מתקדמת יותר כקיצוני שמאלי הודות ליכולות ההתקפיות הנהדרות שלו. הוא כבש את שערו הראשון במדי האדומים בגביע הטורקי נגד טרבזונספור.
בתום עונת 2009-10, גלאטסראיי לא ניצלה את אפשרות הרכישה של ארקין והוא היה נחוש לעבור לקבוצה היריבה, פנרבחצ'ה. פנרבחצ'ה שילמה עליו שני מיליון יורו בחוזה לארבע שנים עד לסוף חודש יוני 2014. ארקין שותף במהירות כמחליף לעמדת הקיצוני שמאלי. ארקין יכול לשחק גם כמגן שמאלי וגם כקשר שמאלי ובגלל עובדה זו הקנה לעצמו יותר דקות משחק.
ב-1 ביוני 2016, חתם ארקין חוזה לשלוש שנים בקבוצה האיטלקית אינטר מילאנו. 
ב-30 באוגוסט 2016 הושאל ארקין לבשיקטש. ב-7 ביוני 2017, ארקין חתם בבשיקטאש תמורת 750 אלף אירו שהועברו לידי אינטר.

נבחרת טורקיה

ארקין ערך את הופעת הבכורה שלו במדי הנבחרת בגיל 17 במשחק ידידות נגד נבחרת גאנה בחודש מאי 2006. השער הראשון שלו הגיע שש שנים לאחר מכן במשחק נגד נבחרת אוקראינה.
נייתן כהן

ביוגרפיה

כהן נולד בקרייסטצ'רץ'.
באליפות העולם בחתירה שנערכה במינכן, גרמניה בשנת 2007 סיים כהן במקום שישי בזוגית כפולה.
באולימפיאדת בייג'ינג (2008) סיים כהן במקום רביעי ביחד עם רוב וודל בזוגית כפולה בתוצאה של 6:30.79 דקות.
באליפות העולם בחתירה שנערכה באגם קרפירו ליד קיימברידג' ניו זילנד בתחילת נובמבר 2010 זכה כהן עם בן זוגו ג'וזף סאליבן בזוגית כפולה בתוצאה של 6:22.63 דקות, לפני בריטניה (6:24.21 דקות) וצרפת (6:28.54 דקות).
באליפות העולם בחתירה שנערכה בפוזנן, פולין בשנת 2009 סיים כהן במקום רביעי בזוגית כפולה.
באליפות העולם בחתירה שנערכה באגם בלד ליד בלד סלובניה בתחילת ספטמבר 2011 זכה כהן עם בן זוגו סאליבן בזוגית כפולה בתוצאה של 6:10.76 דקות, לפני גרמניה (6:10.82 דקות) וצרפת (6:14.31 דקות).
באולימפיאדת לונדון (2012) זכה כהן במדליית זהב ביחד עם סאליבן בזוגית כפולה בתוצאה של 6:31.67 דקות, לפני זוג מאיטליה (6:32.80 דקות) וזוג מסלובניה (6:34.35).
תהילים כ"ז

המזמור בתפילה

נהוג להוסיף מזמור זה בתפילה, ברוב הקהילות, מראש חודש אלול ועד הושענא רבה. והוא נאמר פעמיים ביום, בבוקר בתפילת שחרית לאחר אמירת עלינו לשבח בסוף התפילה (ויש שנהגו לאחר אמירת שיר של יום), וכן בתפילת מנחה לנוסח ספרד, ולנוסח אשכנז המזרחי בתפילת ערבית. המנהג התקבל בכמה מקהילות צפון אפריקה.
המזמור מבאר כי השגחת ה' על האדם היא לפי בטחונו בטובו של ה'. המשאלה המרכזית היא לזכות להיות תמיד בבית ה' (להאמין בטובו תמיד). לסיום מתפלל המשורר שיזכה לביטחון זה, ויסיר ה' מעליו את המונעים מזה.

מבנה ותוכן המזמור

המזמור מחולק לב' חלקים: בחלק א' (פסוקים א - ו) מתאר דוד המלך את הביטחון הגדול שיש לו באלוקים, כאשר הוא חש שה' אורי וישעי, בשעה זו הוא יודע, שכל מה שה' עושה זה לטובתו. להשיג ביטחון כזה היה משאלת ליבו כל חייו, ביטחון זה מגן עליו מכל צרה.
בחלק ב' (פסוקים ז - יג) מבקש דוד המלך: א. שלא יפסיד את הביטחון הגדול הזה אם יסתיר ה' פניו ממנו. ב. שילמד את הדרך להיות דבוק בה'. ג. שיעזור לו נגד המפריעים מהשגת הדבקות בו.

המשאלה המרכזית - בית ה'

מזמור זה מתרכז במשאלה המרכזית של דוד כל חייו היא להיות בבית ה', כמבואר בפסוק "אַחַת שָׁאַלְתִּי מֵאֵת ה' אוֹתָהּ אֲבַקֵּשׁ שִׁבְתִּי בְּבֵית ה' כָּל יְמֵי חַיַּי לַחֲזוֹת בְּנֹעַם ה' וּלְבַקֵּר בְּהֵיכָלוֹ" משאלה זו חוזרת על עצמה בכמה מקומות בספר תהילים: "אשרי יושבי ביתך, עוד יהללוך סלה" (תהלים פד ה) "אך טוב וחסד ירדפוני כל ימי חיי, ושבתי בבית ה' לאורך ימים" (תהילים כג ו) ו"אשרי תבחר ותקרב ישכן חצריך, נשבעה בטוב ביתיך, קדוש היכליך"(תהלים סה ה).
יש מסבירים שבית ה' הוא בתוך לבו של אדם, בו הוא מרגיש את טובו ואהבתו של בורא עולם, שזו היא מצוות הדבקות בה' - להרגיש כל הזמן את אהבתו של בורא עולם.
המרגיש את אהבת ה' בליבו כל הזמן (דבק בו), זוכה שבורא עולם משגיח עליו ושומר אותו מכל פגע רע, וזהו שאמר בפסוק ג "בְּזֹאת אֲנִי בוֹטֵחַ" בזה שאני חי את אהבת ה' בכל ליבי.

הלחנה

אחד הפסוקים היותר מפורסמים של המזמור אשר לחנים רבים הולחנו על מילותיו, הוא פסוק ד: "אַחַת שָׁאַלְתִּי מֵאֵת ה' אוֹתָהּ אֲבַקֵּשׁ שִׁבְתִּי בְּבֵית ה' כָּל יְמֵי חַיַּי לַחֲזוֹת בְּנֹעַם ה' וּלְבַקֵּר בְּהֵיכָלוֹ". בין הלחנים המפורסמים הוא לחן המושר על ידי אברהם פריד, וכן לחן שמושר על ידי פרחי מיאמי.
יד יערי

תולדותיו

ארכיון יד יערי הוקם כדי לרכז, לשמר ולהציג את התיעוד הענף של תנועת "השומר הצעיר", תנועת הנוער הציונית החלוצית הוותיקה. הארכיון הוקם בשנת 1983. היועץ המדעי של יד יערי הוא הפרופסור מתתיהו מינץ.
במסגרת הארכיון נערכים מחקרים היסטוריים בתחומי חקר השואה, היהדות ותנועת העבודה, וכן מפעלים חינוכיים שונים, הכוללים הדרכת נוער וצעירים בתחומי המידע האצורים בארכיון. הארכיון מחולק לשני אגפים עיקריים: ארכיון "השומר הצעיר" ומה שמסביבו, ואגף המחקר, שבמסגרתו רואים אור פרסומי מחקר ויוצאים לפועל פעולות חינוכיות שונות. הארכיון משתמש באמצעי שימור אלקטרוניים, מפעיל מערכות מידע מקוונות והוא כולל גם אוספי אמנות ואוספים חזותיים ומגוונים. הקטלוג המקוון של הארכיון זמין ברשת, כולל תמונות רבות ומסמכים סרוקים (ראו קישור למטה).
מדינה-סידוניה

שם העיר

מקור שם העיר בערבית, ופירושו "עיר צידונית", או "עיר של צידון". העיר נקראת על שם הפיניקים שהגיעו למקום בעת העתיקה, ונקראו גם בשם צידונים, כיוון שצידון הייתה אחת מעריהם הראשיות.

היסטוריה

ככל הנראה מדינה-סידוניה שוכנת במקום בו הייתה נמצאת ההתיישבות הפיניקית הקדומה "אסידו" (Asido); מטבעות מהמאה ה-2 ומהמאה ה-1 לפנה"ס שנמצאו במקום, נושאות את הכתובת בלטינית: "Asido", אך גם כתובות פיניקיות כגון: "sdn" ו-"b'b'l". במאה ה-3 לפנה"ס, הרומים השתלטו על רובה של דרום ספרד, ושינו את שם המקום ל-"Asido Caesarina".
בשנת 712, מדינה-סידוניה נכבשה על ידי המצביא המוסלמי מוסא בן נציר ונעשתה לעיר הבירה של מחוז סידוניה. העיר הוחזרה לידיים נוצריות על ידי אלפונסו העשירי, מלך קסטיליה בשנת 1264, ונהייתה למעוז הקדמי בחזית עם המדינה המוסלמית האחרונה שנותרה בחצי האי האיברי - ממלכת גרנדה. מדינה-סידוניה הייתה גם מקום מושבם של מספר מסדרים צבאיים.
משה בן לולו

קריירה

בן לולו התחיל את הקריירה שלו במחלקת הנוער של מועדון ספורט אשדוד. ב-3 בינואר 2007 ערך את הופעת הבכורה שלו בקבוצה הבוגרת של המועדון, בהפסד 1–2 להפועל כפר סבא במסגרת גביע הטוטו, ובמשחק זה אף כבש את שער הבכורה שלו בקריירה. כעבור עשרה ימים ערך את הופעת הבכורה שלו בליגת העל, בתיקו 2–2 נגד הפועל כפר סבא. ב-20 בינואר 2007 הבקיע את שער הבכורה שלו בליגה, בהפסד 2–3 למכבי נתניה. עד סיום העונה ערך 14 הופעות בליגה, וכבש שני שערים. בעונת 2007/2008 זומן לסגל הנבחרת הצעירה של ישראל, ובמדיה ערך שלוש הופעות וכבש שער אחד.
במסגרת חלון העברות של ינואר 2008 הושאל להכח עמידר רמת גן מהליגה הלאומית, ועד תום העונה ערך 11 הופעות וכבש שער אחד, ובסיום העונה סיימה הקבוצה במקום הראשון והעפילה לליגת העל. בקיץ 2008 הושאל להפועל בני לוד, במדיה הבקיע שבעה שערים ב-27 הופעות בליגה הלאומית, והוסיף שני שערים בגביע הטוטו. בעונת 2009/2010 הושאל שוב להכח עמידר רמת גן, ובמהלך חצי עונה הבקיע ארבעה שערים בליגה וארבעה בגביע הטוטו. בחלון ההעברות של ינואר 2010 עבר להפועל רמת השרון, ובשורותיה הבקיע עוד ארבעה שערים בליגה וארבעה שערים בגביע המדינה, עת הגיעה הקבוצה עד לחצי הגמר.
בקיץ 2010 חזר לליגת העל כאשר הושאל לבית"ר ירושלים. ב-19 במרץ 2011 הבקיע את שער הליגה היחיד שלו במועדון, בניצחון 1–0 נגד הפועל חיפה. בקיץ 2011 חזר למ.ס. אשדוד, ושיחק בליגת העל עונה נוספת, במהלכה כבש שלושה שערים בליגה וארבעה שערים בגביע הטוטו. לקראת סיום חלון ההעברות של ינואר 2012 הושאל להפועל ראשון לציון. בן לולו הבקיע שני שערים עד תום העונה, אך הקבוצה ירדה לליגה הלאומית.
בתחילת עונת 2012/2013 שוחרר בן לולו ממ.ס. אשדוד וחתם בקבוצת ווסטרלו מליגת המשנה בבלגיה. בינואר 2013 חזר לישראל והצטרף לקדנציה שלישית בהכח עמידר רמת גן. עד תום העונה כבש בן לולו שבעה שערים ב-14 משחקים, וסייע לקבוצה להישאר בליגה הלאומית. בתום העונה חתם שוב בהפועל בני לוד. ב-27 בדצמבר 2013 הבקיע רביעייה בניצחון 7–0 נגד מכבי אום אל-פחם. את העונה סיים כמלך השערים של הקבוצה, עם 15 שערי ליגה ושער אחד בגביע הטוטו. גם בעונת 2014/2015 היה בן לולו מלך שערי הקבוצה, כאשר כבש עשרה שערי ליגה ושני שערים בגביע הטוטו.
ב-14 ביולי 2015 הצטרף להפועל קטמון ירושלים, בשורותיה ערך 14 הופעות בליגה הלאומית וכבש שני שערים בליגה ושער אחד בגביע הטוטו, ובינואר 2016 הושאל בחזרה לבני לוד וכבש עוד שני שערים עד תום העונה.
ב-18 באוגוסט 2016 חתם בקבוצת הפועל נצרת עילית לעונה אחת. ב-18 בינואר 2017 חתם בקבוצת הפועל חדרה ממליגה א', ועד תום העונה כבש שישה שערים ב-13, וסייע לקבוצה להעפיל לליגה הלאומית לאחר שסיימה את העונה במקום הראשון.
בתחילת עונת 2017/2018 שותף במשחק של הפועל חדרה מבלי שנרשם כחוק, ובעקבות כך נענשה הקבוצה ובן לולו נאלץ למצוא קבוצה בליגה נמוכה יותר לאחר שחלון ההעברות בליגה הלאומית נסגר. ב-1 באוקטובר 2017 חתם בהפועל אום אל-פחם מליגה א'. בעונה זאת ערך בן לולו 24 הופעות וכבש שמונה שערי ליגה, ובעונה שלאחר מכן כבש תשעה שערים ב-25 הופעות והעפיל עם הקבוצה לליגה הלאומית.
בתחילת עונת 2019/2020 המשיך בן לולו בהפועל אום אל-פחם בליגה הלאומית, אך לאחר ארבע הופעות חתם ב-2 באוקטובר 2019 בהפועל אדומים אשדוד מליגה א'.
לאורה צ'ינצ'ייה

לאורה צ'ינצ'ייה מירנדה (Laura Chinchilla Miranda; נולדה ב-28 במרץ 1959) היא פוליטיקאית והאישה הראשונה, והיחידה עד כה, שכיהנה כנשיאת קוסטה ריקה. הייתה אחת מסגניותיו של הנשיא אוסקר אריאס סאנצ'ז ושרת המשפטים בממשלתו. הייתה מועמדת מטעם "מפלגת החירות הלאומית" לנשיאות קוסטה ריקה בבחירות 2010 וזכתה ב-46.76% מהקולות. היא האישה הששית בדרום אמריקה המכהנת כנשיאה. כיהנה בתפקיד מ-8 במאי 2010 עד 8 במאי 2014.

חייה

צ'ינצ'ייה נולדה ב-1959 במחוז כרמן, סן חוסה. אביה הוא רפאל אנחל צ'ינצ'ייה פאיאס ואמה אמילצה מירנדה קסטיו. בינואר 1982 נישאה למריו אלברטו מדריגאל דיאז והתגרשה ממנו ב-1985. יש לה ממנו בן, חוסה מריה ריקו צ'ינצ'ייה. ב-1996 החלה לצאת עם עורך דין ספרדי המחזיק באזרחות קנדית בשם חוסה מריה ריקו קואטו. השניים נישאו בשנת 2000.
בצעירותה עסקה צ'ינצ'ייה בפעילות מטעם ארגונים לא ממשלתיים באמריקה הלטינית ובאפריקה, וסייעה בקידום רפורמות בתחום המשפט וביטחון הפנים. ב-1994 נכנסה לחיים הפוליטיים, כשמונתה לסגנית שר בממשלתו של חוסה מריה פיגרס. ב-1996 מינה אותה פיגרס לשרה לביטחון הציבור. בשנת 2002 נבחרה לאספה המחוקקת מטעם מחוז סן חוסה.
בשנת 2006 מינה אותה נשיא קוסטה ריקה אוסקר אריאס לסגניתו, אך היא התפטרה מהתפקיד ב-2008, כדי להתכונן לבחירות לנשיאות בשנת 2010. ביוני 2009 בחרה בה מפלגתה, מפלגת החירות הלאומית (Partido Liberación Nacional) למועמדת מטעמה לנשיאות. בבחירות שנערכו ב-7 בפברואר גברה על שמונה יריבים וזכתה ב-46.76% מקולות הבוחרים (בקוסטה ריקה די ב-40% מקולות הבוחרים בסיבוב הראשון). בכך, הייתה לאישה הראשונה שנבחרה לתפקיד נשיא קוסטה ריקה. צ'ינצ'ייה נכנסה לתפקידה כנשיאת המדינה ב-8 במאי 2010. שני סגניה הם אלפיו פיווה ולואיס ליברמן.

עמדות פוליטיות

מפלגתה של צ'ינצ'ייה, ה-PLN, חברה באינטרנציונל הסוציאליסטי. בשאלות של דת ומדינה עמדותיה של צ'ינצ'ייה שמרניות: היא התנגדה לתיקונים בחוקה שנועדו לאפשר את הפרדת הדת מהמדינה והביעה התנגדות לנישואים חד מיניים ולהפלות.
ידידיה ויטל

ביוגרפיה

ויטל נולד בבית יולדות בעיר רמאללה להורים יהודיים-ישראלים, מעצבת הפנים מיכל ויטל והפסל והצייר בנימין ויטל. גדל בפרדס חנה-כרכור ולמד בבית הספר הדמוקרטי בעיר חדרה. אחותו הצעירה היא השחקנית נוריה ויטל.
את שירותו הצבאי עשה בתיאטרון צה"ל, ולאחריו החל ללמוד משחק בסטודיו למשחק ניסן נתיב.
קודם ללימודיו, השתתף בקמפיין של האגודה למלחמה בסרטן, בסרט "אסקימו לימון - החגיגה נמשכת" (2001), ובסרטים קצרים רבים, בהם "ליל גיוס" (2004) ו"סימני דרך" (2006), בו שיחק לצדו של משה איבגי.
ויטל כתב בעבר טור שבועי בנושא מוזיקה באתר וואלה!, בשם "המואזין".

טלוויזיה

ויטל זכה לפרסום בשנת 2005, בעקבות השתתפותו בסדרת הטלוויזיה "השמיניה" בערוץ הילדים, בה גילם את דמותו של "ניני דביר" במשך חמש עונות. בין השנים שיחק בתפקידי משנה בעונה הראשונה של הסדרה "האי" בתפקיד "בוק", ובדרמה "לאהוב את אנה" של ערוץ 10 בתפקיד "יואב". בנוסף היה שחקן אורח ב"פרשת השבוע", "הפיג'מות", "המובילים", "מנדלבאום בלש פרטי" ועוד. כמו כן, שיחק בשתי עונותיה של הסדרה "בילי" של ערוץ דיסני, בה גילם את דמותו של נועם שגב. בשנת 2009 השתתף במיני-סדרה "תמיד אותו חלום" בבימויו של איתן פוקס, בה גילם את דמותו של אורי זהבי, ובשנת 2010 בסדרת הילדים "מבצע קיפוד", ששודרה בערוץ לוגי. בשנים 2011-2009 גילם ויטל את דמותו של עומר טנא בסדרת הטלוויזיה "חצויה" הוא השתתף בסדרה מבצע קיפוד כתפקיד בני.

תיאטרון

בתיאטרון החל את דרכו ב-2008 עם תפקיד סבסטיאן בהפקת תיאטרון גשר למחזהו של ויליאם שייקספיר "הלילה השנים עשר". באותה שנה השתתף במחזהו של אסף צפור "גיימרים", שעלה במסגרת פסטיבל תיאטרון קצר בצוותא.
מאז 2009 הוא משחק בתיאטרון בית-ליסין, בין השאר בהצגות "מנדרגולה", "פרינסס מרי 7", "משחק ילדים", "הקוסם מארץ עוץ", "משאלה אחת ימינה" ועוד.
ב-2012 יצא עם ההצגה "אדיפלית" מאת ג'ייסון דנינו הולט ובבימויו בתיאטרון צוותא, וגם עם הצגת היחיד "אף פ'ם לא" מאת סיון בן-ישי ובבימויה, על-פי ספר של ציפי גון-גרוס. הצגה זאת קטפה ארבעה פרסים בטקס פרס הבמה לילדים ונוער 2013: ההצגה הטובה לנוער, השחקן הראשי, מחזה ובימוי.
במאי 2014 עלתה בתיאטרון בית ליסין ההצגה "שבטים" בכיכובו של ויטל, על פי המחזה מאת נינה ריין. ויטל משחק בתפקיד הראשי (לצד אגם רודברג) כנער חירש, תפקיד שחייב אותו ללמוד את שפת הסימנים.
בדצמבר 2015 עלתה בתיאטרון בית ליסין ההצגה "אילוף הסוררת" בכיכובו של ויטל, על פי המחזה מאת ויליאם שייקספיר. ויטל משחק בתפקיד הראשי (לצד אגם רודברג, מיה דגן, יובל סגל ועוד).
מאוקטובר 2016 מככב ויטל בתיאטרון הקאמרי בשיתוף עם תיאטרון בית לסין ההצגה "החדר האחורי" מאת עדנה מזי"א, עם מוני מושונוב, סנדרה שדה ועוד.

חיים אישיים

ב-22 באוקטובר 2014 יצא מהארון כשפרסם בחשבון האינסטגרם שלו תמונה שלו ושל בן-זוגו בטיול משותף. ב-20 בנובמבר 2017 הודיע בחשבון האינסטגרם שלו שהוא ובן זוגו, הבמאי ארז ברנהולץ, התארסו אחרי 10 שנים של זוגיות. ב-4 באוקטובר 2018 השניים נישאו.
ב-23 בדצמבר 2018 הודיע ויטל כי לברנהולץ ולו נולדה בת בהורות משותפת.
מחאת רשת

מחאת רשת היא מחאה הנוצרת ומתפתחת באמצעות האינטרנט ובשנים האחרונות לרוב באמצעות פייסבוק. מחאת רשת מתאפיינת במספר רב של מוחים, בזכות הגישה הנוחה של הציבור לחומרי המחאה וקלות השיתוף בין משתמשי האינטרנט.
מחאות אינטרנט רבות עוררו עניין רב בציבור ואף השפיעו על המציאות בשטח. דוגמה בולטת לכך היא מחאת האוהלים ב-2011, אותה יזמה דפני ליף באמצעות פייסבוק. דוגמה נוספת היא מחאת דוד הנחלאווי אשר במסגרתה העלו חיילים ואזרחים רבים תצלומים עם שלטים "גם אני עם דוד הנחלאווי". מחאה זו גררה שלל תגובות, ביניהן מפוליטיקאים ואף מאנשי צבא בכירים,‏ וסוקרה בהרחבה בתקשורת.‏
מיילס קיין

חייו האישיים

מיילס קיין נולד בעיירה בירקנהד שבמחוז מרזיסייד, וגדל לצד אימו. כיום קיין ידוע כאוהד הקבוצה ליברפול ובנוסף ידוע בקשרים טובים עם שחקן הכדורגל של אברטון, לייטון ביינס.

תקופתו ברסקלס

קיין, ביחד עם גרג מיגל (תופים) וג'ו אדווארדס (בס), הקימו את הלהקה בשנת 2007. הם הוציאו את אלבום הבכורה שלהם, "Rascalize" ב-23 ביוני 2008 אך לא נחלו הצלחה רבה. ב-2009 הודיע קיין על עזיבת הלהקה על מנת שיוכל להתמקד בקריירת הסולו שלו.

The Last Shadow Puppets

ב-2007 דיווחו מגזינים בריטיים שסולן הארקטיק מאנקיז אלכס טרנר מקליט אלבום ביחד עם סולן הרסקלס, אז להקה צעירה ולא מוכרת, מיילס קיין, ואליהם יתלווה המתופף ג'יימס פורד. ב-20 בפברואר 2008 הוציאו חברי הסופרגרופ את אלבומם הראשון, "The Age of the Understatement". הסינגלים באלבום היו The Age of the Understatement, Standing Next to Me ו-My Mistakes Were Made for You.
ב-2009 אמר אלכס טרנר בראיון שההרכב מחכה להקליט חומרים חדשים, אך באוקטובר 2010 הודיע קיין שהוא רוצה לקדם קודם את קריירת הסולו שלו לפני שיתפנה להקליט אלבום חדש עם טרנר ופורד. ב-2011 טרנר סיפר שהתכנונים להקלטת אלבום חדש שוב עלו.
ב-2016 יצא האלבום השני של הלהקה, Everything You've Come To Expect, ומיני-אלבום נוסף שהורכב מ-2 גרסאות שונות לשירים מהאלבום החדש ו-4 קאברים לשירים ישנים.

האלבום הראשון: Colour of the Trap

ב-22 בנובמבר 2010 הוציא קיין את הסינגל הראשון שלו, Inhaler. ארבעה חודשים מאוחר יותר, ב-20 בפברואר 2011 פרסם את הסינגל השני, Come Closer, שהגיע למקום ה-85 במצעד הסינגלים הבריטי. ב-27 במרץ 2011 שחרר את הסינגל השלישי מהאלבום, Rearrange, שהגיע למקום ה-149 במצעד.
האלבום עצמו יצא ב-9 במאי באותה שנה, כשהוא מציג 12 רצועות כאשר כולן נכתבו על ידי קיין, ובכתיבת מחצית מהן השתתף גם אלכס טרנר. בהמשך השנה הופיע קיין בעצמו עם שירי האלבום החדש שלו ואף התלווה לארקטיק מאנקיז בשתי הופעות שלהם.

האלבום השני: Don't Forget Who You Are

ב-13 במרץ 2013 פרסם קיין שהוא יוציא בקרוב אלבום נוסף, שני בקריירת הסולו שלו. ב-30 במרץ הוציא את הסינגל הראשון מהאלבום הנושא את שם האלבום, Don't Forget Who You Are. השיר זכה להצלחה רבה והגיע למקום השמיני במצעד הסינגלים הבריטי. השיר אף הופיע בפסקול המשחק פיפ"א 14.
מסלניצה

מסלניצה (ברוסית: Ма́сленица, באוקראינית: Масниця) הוא חג סלאבי עממי הנחוג ברוסיה, באוקראינה, בלארוס וארצות סלאביות נוספות בשבוע האחרון שלפני התענית (היינו בשבוע השביעי שלפני חג הפסחא).

מקורות החג

החג קדום ביותר, מקורותיו פגניים וקדמו להתפשטות הנצרות ברוסיה. על פי המיתולוגיה הסלאבית, מוקדש החג לשמש, ומסמל את ניצחונה ואת סיום החורף.
בעקבות הגעת הנצרות לרוסיה הפך החג לחלק מחגי התענית. על פי המסורת הנוצרית הרוסית אורתודוקסית, כבר בשבוע זה מתחילים לקבל את חלק ממנהגי התענית (בשל צליבת ישו), ואכילת בשר אסורה. מסיבה זו מכונה החג "מיָאסוֹפוּסטנָאיָה נִדֵליָה" ("мясопустная неделя") - "שבוע צום-הבשר".

מסורות

המאכל המסורתי של החג משתנה מאזור לאזור. בין הנפוצים הם הבליני, מעין פנקייקים ממולאים בגבינה, וכן מאכלי חלב שונים נוספים. מקורה של אכילת מחבתיות בחג קדומה, וככל הנראה קשורה למקורו הפגאני של החג כחג השמש - המאכל העגול והזהוב מסמל את השמש. המחבתיות עשויות מחמאה, ביצים וחלב, אשר אכילתם אסורה בשבוע לאחר מכן - בשל התענית.
מנהגים נוספים של החג כוללים נשף מסיכות ומרוץ מזחלות. באזורים שונים של רוסיה התפתחו מסורות שונות לימי השבוע, כגון יום אחד המוקדש לביקור קרובים, יום אחר לביקור חברים, יום בו נערכת תהלוכה עם בובות קש ויום המוקדש למרוץ המזחלות. מנהג אחר כולל שריפת בובת הקש המכונה "הגברת מסלניצה" ביום האחרון של השבוע, ערב תחילת התענית.

יום ראשון של הסליחה

היום האחרון של השבוע מכונה "יום ראשון של הסליחה", והוא מסמל את תחילת התענית. על פי המנהג, בתפילת הערבית של יום זה מבקשים המתפללים סליחה אחד מרעהו, ומכאן שמו של היום. יום זה הוא היום האחרון בו מותר לנוצרים הרוסים-אורתודוקסים לאכול מוצרי חלב (בשל התענית), ולכן הוא נקרא גם "יום ראשון של מוצרי החלב".

מנהגים מודרניים

במהלך שנות השלטון הקומוניסטי בברית המועצות לא ראו השלטונות בעין יפה את חגיגת החג, אולם מנהגי אכילת מאכלי חלב בשבוע זה נשתמרו.
בעקבות נפילת ברית המועצות חודשו התהלוכות בערים שונות ברוסיה, אולם חידוש התהלוכות נעשה כפסטיבל חילוני ולא כחלק מטקסים דתיים.
בארצות בהם מהגרים רוסים רבים נערכות תהלוכות מסלניצה, כחלק משימור התרבות הרוסית בקרב המהגרים. תהלוכות אלה נערכות לעיתים במועדים השונים ממועדי החג הדתי, והן חילוניות באופיין.
ליברל (מגזין)

צוות הירחון

מו"ל המגזין הוא ליאוניד נבזלין, שמחזיק גם ב-20% ממניות עיתון "הארץ".
מנכ"לית הירחון היא ענבל זלצמן; רותם דנון משמש כעורך.

תיאור

חלק ניכר] מתפוצת המגזין היא הפצה רוויה ויזומה למעגל מקבלי ההחלטות בישראל: מנהלים בכירים, פוליטיקאים, פרסומאים ויועצי תקשורת, שופטים וסגל אקדמי בכיר.
חזון המגזין כפי שהוצג עם הקמתו, הוא לתת במה לסיקור עומק, בלתי מוטה, של הפוליטיקה והתקשורת בישראל. המגזין מציג מבט על-זמני, מנותק מהכרוניקה העיתונאית, על סיפורים, תופעות ואישים בתחומים האלה. כך למשל, הוא החזיר את ז'אנר "הפרופיל הפוליטי", כפי שהיה קיים בעבר הרחוק במגזינים כמו "העולם הזה". בין השאר פורסמו בו פרופילים של אביגדור ליברמן, יצחק הרצוג ונפתלי בנט.
שער המגזין מאוייר על ידי דניאל גולדפרב (עד נובמבר 2016  אוייר על ידי אלון ברייאר). האיורים שולטים גם בפנים המגזין, בין המאיירים במגזין: דניאל גולדפרב, עדי אלקין, יונתן פופר, זוהר וינר, רונלי פאר, תום אנגלר, יותם כהן, יניב טורם, רועי הרמלין, עובדיה בנישו, עמרי כהן, וליה רוזנצוויג, אסיה איזנשטיין, שירי אלגור ונוספים.
בין הכותבים במגזין בעבר ובהווה: ירון דקל, נחמה דואק, יונתן שם-אור, שרון כידון, דוב גרינבוים, גרשון הכהן, עמית תומר, גדי להב, פיני אסקל, רותה קופפר, לילך וולך, שי גולדן, בעז גאון, אודי סגל, נינו אבסדזה, רונית ורדי, מנחם גשייד, ירון טן-ברינק, שרה ליבוביץ'-דר, שלום ירושלמי, נדב איל, נדב פרי, דנה ויס, גבי גולדמן, רן אדליסט, דני קושמרו, אבי בניהו, עמנואל רוזן (צירופו הוביל לפרישתם של טל שניידר ואבנר הופשטיין מהמגזין), אסי שריב, אמנון לוי, אביעד קיסוס, צבי האוזר, ראודור בנזימן, יובל נתן, יאיר רוה, רוגל אלפר, יעל פז מלמד, אלדד יניב, שלמה נקדימון, רפי מן, רוביק רוזנטל ואחרים.
בולאן

בולאן הראשון, היה אחד משליטי ממלכת הכוזרים (ישות מדינית שהתקיימה בין המאה ה-7 לתחילת המאה ה-11). בולאן היה המלך הראשון שהחליט להתגייר, והשליט הראשון שהביא להפיכה דתית של ממש בממלכה כולה. גיורו הביא להתיהדות חצר המלוכה, חלק ניכר מתושבי עיר הבירה איטיל ומיעוט מאוכלוסיית ערי הממלכה האחרות.
פירוש שמו הוא דישון, בטורקית עתיקה. זמן מלכותו אינו ידוע ומועד התגיירותו מצוי במחלוקת עזה. ברור, עם זאת, שבולאן מלך זמן מה בין אמצע המאה השישית ומחצית המאה השביעית. אין תמימות דעים אם בולאן היה הבק או הכגן של הכוזרים. דאגלס מורטון דנלופ היה בטוח שבולאן היה כגן. אמנם מחקרים חדשים יותר, כמו "The Jews of Khazaria" מאת קווין ברוק, מניחים שהוא היה בק, בשל ההתייחסות אליו כמנהיג צבאי בקרבות, אך דנלופ סבור שהכגן היה מלך צללים אצל הכוזרים בתקופה מאוחרת יותר ולכן אין מניעה להתייחס אליו כאל כגן.
לפי המסורת הכוזרית, טרם התגיירותו לא שִיֵיך עצמו בולאן לאף דת. במסעו לגילוי איזו מבין שלוש הדתות המונותאיסטיות עתידה לעצב את אמונותיו הדתיות, הוא הזמין נציגים מכל אחת מהן, כדי שיסבירו לו את עיקרי אמונתם.
בתכתובת הכוזרית, עוקב המלך יוסף אחר שושלת היוחסין שלו עד בולאן. הוא מתייחס לשליט הכוזרי הרפורמיסט עובדיה כאחד "מבני בניו של בולאן". בעוד שברוק בוחר לפרש את המשפט כפשוטו, כך שעובדיה היה נכדו של בולאן, הרי שלפי כללי המשפט העברי יכול הדבר לרמז אף לקירבה רחוקה יותר.
השם סבריאל נמצא בתעודת קיימברידג' (בת זמנה, בערך, של איגרת המלך יוסף לחסדאי אבן שפרוט). תעודת קיימברידג' נותנת לסבריאל ייחוס יהודי, לפחות חלקי. סבריאל מתואר כמי שניהל מבצעים מוצלחים בקווקז ובאזרבייג'ן האירנית, אולי כחלק מהמלחמה הערבית-כוזרית.
רעייתו סרח מתוארת כיהודיה וכמי שעודדה אותו ללמוד ולאמץ את היהדות. תכתובת קיימברידג' מחרישה בשאלה האם סבריאל היה למעשה בולאן. למעשה, השם בולאן כלל אינו מופיע במסמך הזה.
חוקרי הכוזרים מתייחסים למלך שהוביל את הכוזרים להתגיירות כ"בולאן סבריאל", אף על פי שמתקבל על הדעת שהם היו אנשים שונים. בהיסטוריה של הכוזרים היהודים, למשל, בחן דנלופ את התאוריה של החוקרים הסוברים שסבריאל היה למעשה עובדיה, אך דחה אותה.